Igualtat presenta el programa d'actes del ‘25 de Novembre’ Dia Internacional contra la Violència de Gènere
05 de novembre 2020

![Imagen 1](/media/v5qlwzvr/92_c_rp-25n-23.jpg)![Imagen 2](/media/jr0l01eo/92_maq1_rp-25n-20.jpg)

La regidoria d'Igualtat ha presentat este matí el programa d'actes del 25 de Novembre, Dia Internacional contra la Violència de Gènere. El Saló de Plens de l'Ajuntament ha acollit la presentació de totes les activitats proposades per a enguany davall el lema ‘Parem la violència contra les dones’.

  

L'alcalde de Sagunt i regidor d'Igualtat, Darío Moreno, ha assenyalat que **«****és un any excepcional perquè ens hem hagut d'adaptar a les circumstàncies d'esta època Covid que ens ha tocat viure, però si que consideràvem essencial continuar endavant en ixe treball de conscienciació, de continuar reflexionant sobre tots ixos elements estructurals que encara romanen a la nostra ciutat i que impliquen que, lamentablement, vegem la violència de gènere. La violència de gènere com l'expressió màxima d'un masclisme que encara queda, que té les seues arrels profundes a la nostra societat i, per això, és molt important continuar reflexionant des de diferents àmbits».**

  

El primer edil també ha destacat que el programa d'enguany ha volgut també donar suport a la cultura **«ja que entenem que és essencial per ser un sector especialment afectat per la pandèmia que estem vivint».**

  

![](/media/hfblsrjs/92_m_rp-25n-1.jpg)  

Pel que fa a la programació d'activitats, durant l'acte l'alcalde ha assegurat que s'ha preparat un codi QR perquè la gent que ho desitge puga consultar el programa de la manera més senzilla. El primer dels actes que obrirà el programa serà demà, divendres 6 de novembre, a la Sala d'actes del Casal Jove del Port de Sagunt. Es tracta del monòleg _‘Desaparezca aquí’_ a càrrec de Patricia Sonrosa. Per a l'activitat, que començarà a les 19 hores, és necessari reservar entrada [ací](https://aytosagunto.apuntate.online/pio/solGenerica.xhtml?curso=924&lang=va).

  

Este mateix dia, i fins al 27 de novembre, es podrà disfrutar de l'exposició de cartells de la XVII edició del concurs de cartells ’25 de Novembre, Dia Internacional Contra la Violència de Gènere’ que serà en el vestíbul del Mario Monreal.

  

La següent setmana, el dijous 12 de novembre, a les 18.30 hores, serà el torn de Miquel Missé, sociòleg i activista trans que oferirà la conferència conferencia _‘El fet des d’una perspectiva femenista’_. Este acte, que serà en el Centre Cívic del Port de Sagunt, està organitzat pel Col·lectiu de Dones 8 de Març en col·laboració amb l'Àrea d'Igualtat. Per poder assistir també és necessari inscriure's prèviament enviant un correu a l'adreça [donesagunt8mar@hotmail.com](mailto: donesagunt8mar@hotmail.com).

  

D'altra banda, també s'ha programat una obra teatral per al dijous 19 de novembre. La companyia Baladre interpretarà ‘Llueve dentro de mí’, la direcció i la dramatúrgia del qual és a càrrec de Mariola Ponce. Serà a les 19 hores en el Centre Cultural Mario Monreal i està organitzat conjuntament per la regidoria d'Igualtat i de Serveis Socials. Les entrades es poden reservar a través de [servientradas.com](https://www.servientradas.com/).

  

La següent activitat serà el dilluns 23 de novembre, a les 18.30 hores, quan es projectarà el documental i es realitzarà el posterior col·loqui _‘Serás hombre’_, de la directora Isabel de Ocampo. L'aforament serà limitat i tindrà lloc a la Casa Municipal de Cultura del Port de Sagunt. Està organitzat per l'Associació Cultural Nautilus.

  

Seguidament, el dimarts 24 de novembre, a les 19 hores, se celebrarà l'acte dirigit per Sergi Juesas, de Camí de Nora, del XVII aniversari del Pacte Ciutadà contra la Violència de Gènere de Sagunt _‘Qué fem?’_, que commemorarà este pacte ciutadà i donarà la benvinguda a les noves entitats adherides a este. A més, es lliurarà el premi al cartell guanyador del 25 de Novembre. Serà a la Sala d'Actes del Casal Jove del Port de Sagunt i està organitzat per la regidoria d'Igualtat. És necessari reservar l'entrada prèviament [ací](https://aytosagunto.apuntate.online/pio/solGenerica.xhtml?curso=925). D'altra banda, la tradicional manifestació que té lloc el 25 de novembre, i a causa de l'actual situació provocada per la crisi de la covid-19, encara està per determinar.

Les activitats continuaran el divendres 27 de novembre amb la conferència ‘La violencia contra las mujeres, un problema de los hombres’, a càrrec d'Octavio Salazar Benítez, catedràtic de Dret Constitucional de la Universitat de Còrdova. Donarà inici a les 19 hores en el Centre Cívic. Per inscriure's serà necessari posar-se en contacte amb l'Àrea d'Igualtat a través del telèfon 962 655 889 o bé mitjançant el correu [dona@aytosagunto.es](mailto: dona@aytosagunto.es).  

![](/media/actualidad/PublishingImages/Noviembre 2020/92_C_Programa de actos 25 noviembre[39674]_Pagina_1.jpg)  

L'últim acte tindrà lloc el diumenge 29 de novembre a les 19 hores. L'obra de teatre _Segarem ortigues amb els tacons_, de la companyia Teatre del Contrafet, clausurarà el programa d'activitats del 25N, i serà en el Centre Cultural Mario Monreal. Per a esta activitat, que està organitzada conjuntament per la regidories d'Igualtat i de Cultura, caldrà reservar l'entrada prèviament a través del portal Servientradas. 

És important tindre en compte que, a causa de l'actual situació de crisi sanitària i social, l'aforament és limitat en totes les activitats programades, a més de que s'imposaran totes les mesures de seguretat i recomanacions sanitàries per previndre la covid-19. 

Durant la presentació del programa d'activitats, Moreno ha mostrat el seu agraïment a tots els col·lectius, més enllà del treball que realitza el departament de l’Àrea de la Dona de Sagunt **«que continuen participant en estes activitats i que ens ajuden des de la societat civil a lluitar contra el masclisme proposant activitats molt importants dins d'aquest programa, cosa que demostra que també existix ixa demanda social, més enllà de la voluntat de l'Equip de Govern que això siga una prioritat».** 

Finalment, l'alcalde ha animat a la ciutadania a que participe en les diferents activitats del programa del 25 N. **«El masclisme no s’atura per una pandèmia i, per tant, els nostres esforços per combatre'l tampoc».​**  

*   [](http://www.facebook.com/sharer.php?u=https://aytosagunto.es/va/actualitat/igualtat-presenta-el-programa-d-actes-del-25-de-novembre-dia-internacional-contra-la-violencia-de-genere/ "Facebook")
*   [](http://twitter.com/share?url=https://aytosagunto.es/va/actualitat/igualtat-presenta-el-programa-d-actes-del-25-de-novembre-dia-internacional-contra-la-violencia-de-genere/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/igualtat-presenta-el-programa-d-actes-del-25-de-novembre-dia-internacional-contra-la-violencia-de-genere/ "Linked In")
*   [](mailto:?body=https://aytosagunto.es/va/actualitat/igualtat-presenta-el-programa-d-actes-del-25-de-novembre-dia-internacional-contra-la-violencia-de-genere/)